钦定古今图书集成/明伦汇编/官常典/第416卷 > 钱乙
## 钦定古今图书集成/明伦汇编/官常典/第416卷 > 钱乙

按《宋史》本传：“乙字仲阳，本吴越王俶支属，祖从北迁，
遂为郓州人。父颖，善医，然嗜酒喜游。一旦东之海上
不反，乙方三岁，母前死，姑嫁吕氏哀而收养之，长诲
之医，乃告以家世，即泣请往迹。寻，凡八九反，积数岁，
遂迎父以归，时已三十年矣。乡人感慨，赋诗咏之。其
事吕如事父。吕没无嗣，为收葬行服。乙始以《颅囟方》”
著名，至京师视长公主女疾，授翰林医学。皇子病瘈，
疭乙进黄土汤而愈。神宗召问黄土所以愈疾状，对
曰：“以土胜水，水得其平，则风自止。”帝悦，擢太医丞，赐
金紫。由是公卿宗戚家延致无虚日。广亲宗子病，诊
之曰：“此可毋药而愈。”其幼在傍，指之曰：“是且暴疾惊
人，后三日过午，可无恙。”其家恚不答。明日，幼果发痫
甚，急召乙治之，三日愈。问其故，曰：“火色直视，心与肝
俱受邪，过午者，所用时当更也。”王子病呕泄，他医与
刚剂，加喘焉。乙曰：“是本中热，脾且伤，奈何复燥之？将
不得前后溲？”与之石膏汤，王不信谢去。信宿寖剧，竟
如言而效。士病欬，面青而光，气哽哽。乙曰：“肝乘肺，此
逆候也。若秋得之，可治，今春不可治。”其人祈哀，强予
药。明日曰：“吾药再泻肝而不少却，三补肺而益虚，又
加唇白，法当三日死。今尚能粥，当过期。”居五日而绝。
孕妇病，医言胎且堕。乙曰：“娠者五脏传养，率六旬乃
更。诚能候其月，偏补之，何必堕？”已而母子皆得全。又
乳妇因悸而病，既愈，目张不得瞑。乙曰：“煮郁李酒饮
之使醉即愈。所以然者，目系内连肝胆，恐则气结，胆
衡不下，郁李能去结，随酒入胆，结去胆下，则目能瞑
矣。”饮之果验。乙本有羸疾，每自以意治之，而后甚叹
曰：“此所谓周痹也，入脏者死，吾其已夫！”既而曰：“吾能
移之使在末。”因自制药，日夜饮之，左手足忽挛不能
用，喜曰：“可矣。”所亲登东山得茯苓，大逾斗，以法啖之
尽，由是虽偏废，而风骨悍坚如全人。以病免归不复
出。乙为方，不名一师，于书无不窥，不靳靳守古法。时
度越纵舍，卒与法会。尤邃《本草》诸书，辨正阙误。或得
异药，问之，必为言生出本末、物色名貌差别之详，退
而考之皆合。末年挛痹寖剧，知不可为，召亲戚诀别，
易衣待尽，遂卒，年八十二。